Diari Oficial de la Generalitat Valenciana


Sumari del DOGV 3230, del 27-04-1998 (1998/3093)

RESOLUCIÓ de 14 d'abril de 1998, del conseller d'Obres Públiques, Urbanisme i Transports, per la qual s'aprova definitivament el Projecte Bàsic del Centre de Transferències de Residus i Ecoparc del Pla Especial Director d'Usos i Infraestructures Àrea del Parc Temàtic de Benidorm-Finestrat.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3230

Data del DOGV
:   27-04-1998

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1998/3093


Data del document
:   14-04-1998

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

RESOLUCIÓ de 14 d'abril de 1998, del conseller d'Obres Públiques, Urbanisme i Transports, per la qual s'aprova definitivament el Projecte Bàsic del Centre de Transferències de Residus i Ecoparc del Pla Especial Director d'Usos i Infraestructures Àrea del Parc Temàtic de Benidorm-Finestrat. [1998/A3093]
  
Vist l'expedient relatiu al Projecte Bàsic del Centre de Transferències de Residus i Ecoparc del Pla Especial Director d'Usos i Infraestructures Àrea del Parc Temàtic de Benidorm-Finestrat (Alacant), del qual resulten els següents
  
Antecedents de fet
  
Primer
  
El projecte es va sotmetre a informació pública juntament amb el Pla Especial Director d'Usos i Infraestructures Àrea del Parc Temàtic de Benidorm-Finestrat, mitjançant anuncis publicats en el Diari Oficial de la Generalitat Valenciana número 3.194, de 2 de desembre de 1997, i en els diaris La Verdad i El País de la mateixa data. Durant l'esmentat període d'exposició pública es van presentar sis al·legacions, de les quals dues contenien matèries de caràcter ambiental.
  
Segon
  
La documentació consta d'una memòria, estudi d'impacte ambiental, projecte d'activitat, pressupost i plans.
  
Tercer
  
El 10 de febrer de 1998, la Conselleria d'Obres Públiques, Urbanisme i Transports va aprovar definitivament el referit Pla Especial Director d'Usos i Infraestructures Àrea del Parc Temàtic de Benidorm-Finestrat i el document annex Parc Temàtic. Se'n va excloure el Projecte Bàsic del Centre de Transferències de Residus i Ecoparc, d'acord amb la Declaració d'Impacte Ambiental de 5 de febrer de 1998, que considerava procedent, atesa la diferent naturalesa d'ambdós projectes, la resolució separada d'aquests mitjançant avaluacions d'impacte ambiental diferenciades.
  
Quart
  
El 31 de març de 1997, la Direcció General per al Desenvolupament Sostenible de la Conselleria de Medi Ambient va dictar una declaració d'impacte ambiental, en els següents termes:
  
«Primer
  
Estimar acceptable, només als efectes ambientals, sense perjudici de les exigències derivades de la normativa sectorial específica, el Projecte Bàsic del Centre de Transferències de Residus i Ecoparc, que se situarà al terme municipal de Benidorm dins del Pla Especial d'Usos i Infraestructures Àrea del Parc Temàtic, promogut per la Generalitat Valenciana, sempre que es tinguen en compte les recomanacions exposades en els informes anteriorment esmentats, a més dels següents condicionants i les mesures correctores i de vigilància ambiental de l'estudi d'impacte ambiental que no entren en contradicció amb aquests:
  
1) Les actuacions projectades hauran de respondre als criteris que s'establisquen per l'organisme competent en la matèria, la Direcció General de Qualitat Ambiental d'aquesta Conselleria de Medi Ambient, ja que s'han de desenvolupar aquestes actuacions de forma coordinada amb aquesta.
  
2) S'haurà de conservar la vegetació de ribera del barranc de la Tapia, i evitar-hi obres o actuacions que l'anul·len o afecten.
  
3) S'haurà d'evitar que els lixiviats i altres vessaments accidentals siguen abocats a la xarxa de clavegueram sense efectuar prèviament una valoració de la càrrega contaminant. En tot cas, s'hauran de complir els límits establits en el model d'ordenança d'abocament a la xarxa de clavegueram de la Generalitat Valenciana, realitzant un tractament previ a l'abocament si és necessari.
  
4) Altres condicionants de caràcter ambiental que s'establisquen a través de les autoritzacions sectorials que li siguen aplicables.
  
Segon
  
Notificar a les persones interessades que, contra aquesta resolució, per no ser un acte definitiu en via administrativa, no s'hi pot interposar cap recurs; la qual cosa no és cap inconvenient perquè puguen utilitzar-se els mitjans que en defensa dels seus drets estimen pertinents.
  
Tercer
  
Publicar aquesta declaració d'impacte ambiental en el Diari Oficial de la Generalitat Valenciana de la forma reglamentària, d'acord amb el que disposa l'article 28 del Decret 162/1990, de 15 de novembre, del Consell de la Generalitat Valenciana, pel qual s'aprova el reglament per a l'execució de la Llei 2/1989, de 3 de març, d'Impacte Ambiental.»
  
Cinquè
  
El 8 d'abril de 1998, el sotssecretari d'Urbanisme i Ordenació Territorial d'aquesta Conselleria va acordar:
  
«1. Incorporar a l'expedient les consideracions efectuades per la Declaració d'Impacte Ambiental de 31 de març de 1998, que hauran de ser tingudes en compte en l'execució d'aquest projecte.
  
2. Aprovar provisionalment el Projecte Bàsic de Centre de Transferències de Residus Ecoparc del Pla Especial Director d'Usos i Infraestructures Àrea del Parc Temàtic de Benidorm-Finestrat.
  
3. Elevar l'expedient al conseller d'Obres Públiques, Urbanisme i Transports, a efectes de la seua aprovació definitiva.
  
Fonaments de dret
  
Primer
  
Respecte del procediment, en el cas present, s'han observat les prescripcions legalment establides per a la tramitació de plans especials d'aquesta índole, que estan constituïdes pels articles 37 a 43 de la Llei 6/1994, de 15 de novembre, Reguladora de l'Activitat Urbanística, de la Generalitat Valenciana (LRAU). Així mateix, s'han sol·licitat els diferents informes preceptius.
  
Segon
  
Quant al fons de l'assumpte, constitueix l'objecte d'aquesta resolució el Projecte Bàsic del Centre de Transferències de Residus i Ecoparc que integra com a annex IV (M.8) una part específica del Pla Especial Director d'Usos i Infraestructures Àrea del Parc Temàtic de Benidorm-Finestrat, l'execució de la qual permetrà la correcta expedició dels residus sòlids urbans generats en els municipis de Benidorm i Finestrat cap a una instal·lació autoritzada de tractament, i la correcta gestió dels residus especials generats en l'esmentat àmbit per particulars i xicotets productors. El projecte està motivat per la clausura, el segellat i la restauració de l'abocador incontrolat de residus sòlids urbans de Benidorm, que té en compte l'esmentat planejament especial, i s'ajusta al Pla Integral de Residus de la Comunitat Valenciana, aprovat pel Decret 317/97, del Govern Valencià.
  
Tercer
  
Cap de les al·legacions presentades en el període d'informació pública afecta directament aquest projecte del Centre de Transformació de Residus i Ecoparc del Pla Especial de l'Àrea del Parc Temàtic de Benidorm-Finestrat. Les al·legacions de naturalesa ambiental van ser tingudes en compte en la corresponent Declaració d'Impacte Ambiental de 5 de febrer de 1998 i es van incorporar a l'expedient per la Resolució de 10 de febrer de 1998, de la Conselleria d'Obres Públiques, Urbanisme i Transports.
  
Quart
  
El conseller d'Obres Públiques, Urbanisme i Transports és competent per a la resolució definitiva d'aquest expedient, en virtut del que estableix l'article 39.1 de la Llei 6/1994, de 15 de novembre, Reguladora de l'Activitat Urbanística, en relació amb el que disposa el Decret 77/1996, de 16 d'abril, del Govern Valencià, pel qual s'aprova el Reglament d'Òrgans Urbanístics de la Generalitat Valenciana.
  
Vistos els preceptes legals esmentats i altres de concordant i pertinent aplicació, resolc:
  
Aprovar definitivament el Projecte Bàsic del Centre de Transferències de Residus i Ecoparc del Pla Especial Director d'Usos i Infraestructures Àrea del Parc Temàtic de Benidorm-Finestrat.
  
Aquesta resolució entrarà en vigor el mateix dia de la seua publicació en el Diari Oficial de la Generalitat Valenciana.
  
Contra aquesta resolució, que posa fi a la via administrativa, s'hi podrà interposar un recurs contenciós administratiu, davant la Sala Contenciosa del Tribunal Superior de Justícia de la Comunitat Valenciana en el termini de dos mesos, comptadors des del dia de la notificació o publicació d'aquesta. Per a la interposició de l'esmentat recurs, serà un requisit imprescindible que amb caràcter previ el recurrent comunique a aquest òrgan la interposició d'aquest, d'acord amb el que disposen els articles 57.2.f i 58 de la Llei Reguladora de la Jurisdicció Contenciosa Administrativa i l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Tot això sense perjudici que puga exercitar qualsevol altre recurs que estime oportú.